- Det har vært vanskelig for oss å skrive denne lederen. Det er naturlig for en avis med BTs grunnsyn å støtte et byråd som består av et Høyre som vender seg mot sentrum, men det har vært nesten umulig denne gang, sier Frank Rossavik, politisk redaktør i Bergens Tidende.
Bergens Tidende har i likhet med en del andre aviser for vane å ta standpunkt på lederplass i forbindelse med valg. Ved fire av de seks siste valgene har BT hatt ledere som tar til orde for at byen - eller landet - er best styrt når det politiske tyngdepunktet ligger mellom høyre og sentrum. I dagens BT-leder står det at det beste bidraget bergenserne kan gi for å sikre god styring av Bergen, er å styrke sentrum, fortrinnsvis KrF og Venstre. Høyre får imidlertid ikke tillit.
- Det er det to grunner til. Man kan vanskelig hevde at dette byrådet fortjener gjenvalg. Dessuten er et flertall mellom Høyre og sentrumspartiene svært usannsynlig.